b"\n_START_ARTICLE_\nMula Sadra\n_START_SECTION_\n\xc5\xbdivljenje\n_START_PARAGRAPH_\nRodil in odra\xc5\xa1\xc4\x8dal je v dobi prve ira\xc5\xa1ke \xc5\xa1iitske dinastije. Kot edinec v plemi\xc5\xa1ki dru\xc5\xbeini je imel dovolj finan\xc4\x8dne podpore za svoje izobra\xc5\xbeevanje. \xc5\xbde kot majhen otrok je bil izjemno inteligenten; zaradi visokega socialnega mesta svojega o\xc4\x8deta, je bil dele\xc5\xbeen najbolj\xc5\xa1e izobrazbe v doma\xc4\x8dem mestu Sh\xc4\xabr\xc4\x81z na jugovzhodu Irana. Veliko zanimanje je pokazal za metafiziko. Z \xc5\xbeeljo po \xc5\xa1e bolj\xc5\xa1i izobrazbi se je preselil v mesti Qazvin leta 1591 in Isfahan leta 1597, obe uspe\xc5\xa1ni prestolnici Safavidskega imperija. \xc5\xa0tudiral je filozofijo, teologijo ter hermenevtiko, ki se ukvarja z razumevanjem predvsem verskih besedil. Med njegovimi u\xc4\x8ditelji izstopata \xc2\xa0Mir Damad in Baha' ad-Din al-`Amili, od katerih je pridobil ve\xc4\x8dino svojega akademskega znanja. Sadro pa je o tradiciji, mistiki, eksegezi in pravu podu\xc4\x8dil Shayk Baha'i._NEWLINE_Ob smrti svojega o\xc4\x8deta se je vrnil nazaj v svoj rojstni kraj, katerega se je kasneje spominjal zaradi intelektualno sovra\xc5\xbenega in omejenega pogleda na filozofijo. Odlo\xc4\x8dil se je za upokojitev in mirno \xc5\xbeivljenje v Kahaku, tihi vasi v bli\xc5\xbeini mesta Qom. Tam je za\xc4\x8del s pisanjem svojega temeljnega dela \xc4\x8cetvero potovanj duha (al-Hikmat al-muta 'aliya fi'l-asfar al-'aqliyya al-arba). Tam je prav tako na\xc5\xa1el nekatere svoje u\xc4\x8dence, ki so kasneje postali znani u\xc4\x8denjaki. Na \xc5\xbeeljo in povabilo novega guvernerja Allahwirdi Khana je Sadra prekinil svojo upokojitev in \xc5\xa1el pou\xc4\x8devati v \xc5\xa1olo, ki je bila zgrajena v Shirazu._NEWLINE_Mulah Sadra je imel \xc5\xa1est otrok, tri sinove ter tri h\xc4\x8derke. Sinovi so odrasli v u\xc4\x8denjake, h\xc4\x8derke pa so se poro\xc4\x8dile z njegovimi u\xc4\x8denci._NEWLINE_Sadra je svoje \xc5\xbeivljenje posvetil pridobivanju in \xc5\xa1irjenju filozofije ter islamskih znanostih._NEWLINE_V svojih delih je povezoval elemente perzijske preteklosti ter elemente \xc5\xa0iizma in Sufizemskih naukov. Nauke islamske dobe je zdru\xc5\xbeil v transcendentni teozofiji oz. al-hikmat al-muta\xe2\x80\x99liyah. Bil je predstavnik Ishr\xc4\x81q\xc4\xab - \xc5\xa1ole filozofov-mistikov._NEWLINE_Zaradi svojega pristopa do filozofije, pri katerem je uporabil zanimanje za teologijo in mistiko je dobil naziv Sadr al-Muta\xe2\x80\x99allihin._NEWLINE_Umrl je leta 1640 v kraju Basra na svojem sedmem romanju v Meko, pokopan pa je v mestu Najaf.\n_START_SECTION_\nFilozofija\n_START_PARAGRAPH_\nMulah Sadra je filozofijo definiral kot izpopolnjevanje \xc4\x8dlove\xc5\xa1ke du\xc5\xa1e skozi spoznavanje prave narave obstoja. S pomo\xc4\x8djo filozofije se \xc4\x8dlovek lahko najbolj pribli\xc5\xbea bogu in svetu pripi\xc5\xa1e red. _NEWLINE_Naredil je veliko spremembo v metafiziki biti z zamenjavo tradicionalne metafizike bistev z metafiziko bivanja in tako dal prednost bivanju pred kajstvom.\n_START_SECTION_\nTeorija narave\n_START_PARAGRAPH_\nV svoji teoriji narave, ki sloni na tretji doktrini eksistence, \xc2\xa0je trdil, da je celotno vesolje, z izjemo boga in njegovega znanja, ustvarjeno tako ve\xc4\x8dno, kot pa tudi minjivo. Vsak delec narave, ki je substanca vseh stvari, se nenehno giba po svoji \xc4\x8dasovnici, ki jo Sadra predstavi kot \xc4\x8detrto dimenzijo telesnosti. Ker je gibanje namerno in obvezno ter se pojavi enako\xc4\x8dasno s telesnostjo, Sadra trdi da je narava stalnica, ki povezuje ve\xc4\x8dno z minljivim.\n_START_SECTION_\nDela\n_START_PARAGRAPH_\nMulah Sadra je v svojem \xc5\xbeivljenju napisal skoraj 50 del med katere \xc5\xa1tejemo kraj\xc5\xa1e razprave, obse\xc5\xbenej\xc5\xa1a dela ter monografije. Njegova dela so se osredoto\xc4\x8dala na filozofsko teologijo, pisal pa je tudi o specifi\xc4\x8dnih temah (vstajenju, logiki, povezavi med obstojem in bistvom\xe2\x80\xa6). Njegovo temeljno delo je al-Asfar al-arba\xe2\x80\x98al._NEWLINE_V sloven\xc5\xa1\xc4\x8dino njegova dela niso prevedena, je pa veliko njegovih del mogo\xc4\x8de prebrati v bosan\xc5\xa1\xc4\x8dini."